b'\n_START_ARTICLE_\nGerd M\xc3\xbcller\n_START_SECTION_\nSeuraura\n_START_PARAGRAPH_\nM\xc3\xbcller aloitti jalkapallouransa synnyinkaupunkinsa N\xc3\xb6rdlingenin joukkueessa TSV 1861 N\xc3\xb6rdlingeniss\xc3\xa4. Vuonna 1964 h\xc3\xa4n siirtyi Bayern M\xc3\xbcncheniin. Seura, josta on tullut sittemmin Saksan kautta aikain menestynein, ei pelannut tuolloin Bundesliigassa ja edellisest\xc3\xa4 ja tuohon aikaan ainoasta Saksan mestaruudestakin oli vier\xc3\xa4ht\xc3\xa4nyt yli 30 vuotta. Bayern nousi Bundesliigaan vuonna 1965._NEWLINE_1960-luvun lopussa ja 1970-luvulla M\xc3\xbcller oli voittamassa Bayernissa monta mestaruutta. Joukkuetovereina h\xc3\xa4nell\xc3\xa4 oli muun muassa Franz Beckenbauer, Sepp Maier ja Hans-Georg Schwarzenbeck jo 1960-luvun puoliv\xc3\xa4list\xc3\xa4 alkaen ja Paul Breitner ja Uli Hoene\xc3\x9f 1970-luvun alusta. M\xc3\xbcller oli voittamassa Bundesliigan mestaruutta nelj\xc3\xa4 kertaa, kuten my\xc3\xb6s Saksan cupia, kolme kertaa Euroopan cupia ja kerran sek\xc3\xa4 Cup-voittajien cupia ett\xc3\xa4 Intercontinental Cupia. M\xc3\xbcller oli seitsem\xc3\xa4ll\xc3\xa4 kaudella Bundesliigan paras maalintekij\xc3\xa4 ja kahdella kaikkien Euroopan p\xc3\xa4\xc3\xa4sarjojen paras maalintekij\xc3\xa4. H\xc3\xa4nen nimiss\xc3\xa4\xc3\xa4n on edelleen euro-otteluissa tehtyjen maalien enn\xc3\xa4tys, 66 maalia, jotka h\xc3\xa4n teki 74 ottelussa, ja Bundesliigassa tehtyjen maalien enn\xc3\xa4tys._NEWLINE_Bayernista M\xc3\xbcller siirtyi viidentoista vuoden j\xc3\xa4lkeen vuonna 1979 Yhdysvaltoihin silloiseen North American Soccer Leagueen (NASL). H\xc3\xa4n pelasi Fort Lauderdale Strikersissa kolme kautta ja teki 40 maalia 80 ottelussa.\n_START_SECTION_\nMaajoukkue\n_START_PARAGRAPH_\nM\xc3\xbcller teki 68 maalia pelaamissaan 62 maaottelussa. H\xc3\xa4nen uransa Saksan jalkapallomaajoukkueessa alkoi vuonna 1966 ja p\xc3\xa4\xc3\xa4ttyi 7. hein\xc3\xa4kuuta 1974 maailmanmestaruuteen kotistadionilla M\xc3\xbcncheniss\xc3\xa4. H\xc3\xa4n teki t\xc3\xa4ss\xc3\xa4 Alankomaita vastaan pelatussa, 2\xe2\x80\x931 p\xc3\xa4\xc3\xa4ttyneess\xc3\xa4 loppuottelussa ratkaisevan maalin. H\xc3\xa4nen nelj\xc3\xa4 maaliaan maailmanmestaruuskilpailuissa 1974 ja kymmenen maaliaan maailmanmestaruuskilpailuissa 1970 tekiv\xc3\xa4t h\xc3\xa4nest\xc3\xa4 32 vuodeksi kautta aikain eniten maaleja jalkapallon maailmanmestaruuskilpailuissa tehneen pelaajan. Meksikon kisoissa 1970 M\xc3\xbcller voitti maalikuninkuudenkin. Vuoden 2006 MM-kilpailuissa Saksassa h\xc3\xa4nen ohitseen nousi Brasilian Ronaldo 15 osumallaan._NEWLINE_M\xc3\xbcller pelasi my\xc3\xb6s vuoden 1972 Euroopan-mestaruuskilpailuissa, jotka Saksan liittotasavalta voitti. M\xc3\xbcller oli nelj\xc3\xa4ll\xc3\xa4 osumallaan turnauksen paras maalintekij\xc3\xa4. Kaiken kaikkiaan h\xc3\xa4n pelasi kolmessa arvoturnauksessa (MM 1970 ja 1974, EM 1972) 15 peli\xc3\xa4 ja teki niiss\xc3\xa4 18 maalia.\n_START_SECTION_\nJalkapallouran j\xc3\xa4lkeen\n_START_PARAGRAPH_\nJalkapallouransa j\xc3\xa4lkeen M\xc3\xbcller ajautui alkoholismiin, josta h\xc3\xa4n kuitenkin toipui k\xc3\xa4yty\xc3\xa4\xc3\xa4n l\xc3\xa4pi alkoholivieroituksen. 1990-luvun alkupuolella h\xc3\xa4net palkattiin t\xc3\xb6ihin Bayern M\xc3\xbcnchenin organisaatioon. H\xc3\xa4n toimi pitk\xc3\xa4\xc3\xa4n Bayernin kakkosjoukkueen apulaisvalmentajana.'